**ข่าวประชาสัมพันธ์**

**12 กรกฏาคม 2567**

**บสย. ร่วมงาน Thailand Smart Money อุบลราชธานี ครั้งที่ 10**

**จัดเต็มโครงการ PGS 11 “บสย. SMEs ยั่งยืน” เป็นที่แรก หนุน SMEs อุบลฯ เข้าถึงแหล่งทุน**

**นายกิตติพงษ์ บุรณศิริ** รองผู้จัดการทั่วไป สายงานกลยุทธ์และผลิตภัณฑ์ **และนายรุ่งชัย เศรษฐบดี** ผู้จัดการเขต สำนักงานเขตภาคตะวันออกเฉียงเหนือตอนล่าง 1 ฝ่ายกิจการสาขา 2บรรษัทประกันสินเชื่ออุตสาหกรรมขนาดย่อม (บสย.) ให้การต้อนรับ **นายสำเริง ม่วงสังข์** รองผู้ว่าราชการจังหวัดอุบลราชธานี ให้เกียรติร่วมเปิดบูธ บสย. ในงาน Thailand Smart Money อุบลราชธานี ครั้งที่ 10 ร่วมด้วย **นายรัฐกร อัสดรธีรยุทธ์** ประธานเครือหนังสือพิมพ์ดอกเบี้ย ประธานการจัดงาน ณ ชั้น 1 เซ็นทรัล อุบลราชธานี เมื่อวันที่ 12 กรกฎาคม 2567

ในงานนี้ บสย. ยังได้เปิดตัวโครงการค้ำประกันสินเชื่อ PGS 11 “บสย. SMEs ยั่งยืน” เป็นที่แรก หลังลงนามบันทึกข้อตกลงความร่วมมือ (MOU)กับสถาบันการเงินทั้ง 18 แห่ง ไปเมื่อวันที่ 11 กรกฎาคมที่ผ่านมา เพื่อช่วยเหลือผู้ประกอบการ SMEs ชาวอุบลราชธานี และพื้นที่ใกล้เคียง เข้าถึงสินเชื่อในระบบได้ง่ายขึ้น โดยจัดเตรียมทีมผู้เชี่ยวชาญจากศูนย์ที่ปรึกษาทางการเงิน SMEs ให้คำปรึกษาผู้ประกอบการ ในการเข้าถึงสินเชื่อ การแก้ปัญหาหนี้ และให้ความรู้ทางการเงิน ฟรี ไม่มีค่าใช้จ่าย นอกจากนี้ ยังเปิดโอกาสให้ทุกคนร่วมเป็นส่วนหนึ่งในการให้สังคม ส่งเสริมคุณภาพชีวิตเด็กออทิสติก ด้วยศิลปะบำบัด ต่อยอดอาชีพ โดยร่วมบริจาคเงินด้วยการสแกน QR Code ให้แก่ มูลนิธิออทิสติกไทย รับของที่ระลึกคอลเล็กชันลายพิเศษ “บสย. x อาร์ต สตอรี่”

โครงการค้ำประกัน PGS 11 “บสย. SMEs ยั่งยืน” วงเงินค้ำประกัน 50,000 ล้านบาทมุ่งช่วยเหลือ “กลุ่มเปราะบาง” ผู้ประกอบการรายย่อย พ่อค้า แม่ค้า อาชีพอิสระ และผู้ประกอบการใหม่ รวมถึงกลุ่มอุตสาหกรรมตามภายใต้ยุทธศาสตร์ IGNITE THAILAND และธุรกิจที่ดำเนินการในรูปแบบที่เป็นมิตรต่อสิ่งแวดล้อม (ESG/BCG) และปรับตัวเข้าสู่สังคม Carbon ต่ำ ฟรี..ค่าธรรมเนียมค้ำประกัน 2 - 4 ปีแรก วงเงินค้ำประกัน เริ่มต้นตั้งแต่ 1 หมื่นบาท สูงสุด 40 ล้านบาท

ผู้ประกอบการ SMEs ที่สนใจเข้าร่วมโครงการค้ำประกันสินเชื่อ PFGS 11 “บสย. SMEs ยั่งยืน” สามารถติดต่อที่บูธ บสย. (บูธ 2C) ในงาน “Thailand Smart Money อุบลราชธานี ครั้งที่ 10” ระหว่างวันที่ 12 – 14 กรกฏาคม 2567 ณ ชั้น 1 เซ็นทรัล อุบลราชธานีพร้อมกันนี้ บสย. ยังได้เพิ่มความสะดวกให้ SMEs สามารถเข้ามาตรวจสุขภาพทางการเงิน พร้อมจองคิวขอรับคำปรึกษาทางการเงิน ฟรี! ได้ที่ LINE OA : @tcgfirst